Prošlo pet godina: Dan kada Hajduk nije istrčao na derbi...

Tog se dana iz sadašnjeg kadra obje momčadi sjećaju tek Arijan Ademi i Ivo Pinto koji su bili najavljeni u početnom sastavu Dinama, a Splićanima je iste večeri na Poljudu priređen spektakularni doček

<p>Kako vrijeme leti. Bila je to subota, 22. studenoga 2014. godine. Prije točno pet godina pamtimo jedini neodigrani derbi u hrvatskom nogometu, toga dana Hajduk nije istrčao na <strong>Maksimir</strong>. Razlog? Splićani su se solidarizirali sa svojim navijačima koji su se nalazili na 'crnim listama', pa zbog toga nisu smjeli ući na stadion, na južnu maksimirsku tribinu.</p><p>Situacija je toga dana bila prilično čudna, Dinamo se normalno zagrijavao za derbi, u Hajduku nisu ni započeli s pripremom za utakmicu. Kapetan Hajduka<strong> Mario Maloča </strong>kasnije je potvrdio kako su se 'bijeli' zagrijavali u svlačionici, bili spremni zaigrati, ali su bili svjesni kako određen dio Torcide ne može na stadion. I zbog toga nisu htjeli istrčati na derbi. Glavni sudac <strong>Ante Vučemilović-Šimunović </strong>bio je prilično zbunjen, kao i njegovi pomoćnici Tomislav Petrović i Miro Grgić.</p><p>Ovakvom događaju nikada nismo svjedočili otkako je HNL-a (pa ni prije), pa su igrači <strong>Dinama </strong>izašli na teren sa sudačkom trojkom, službeno je odrađen i sudački zvižduk za početak utakmice. Bez jedne momčadi. A trebao je to biti pravi nogometni spektakl. Zagrepčani su tog dana, poslije 15 odigranih kola, imali četiri boda više u odnosu na drugoplasiranu Rijeku, čak 11 bodova više u odnosu na trećeplasirani Hajduk.</p><p>Dinamo još nije bio poražen u HNL-u, dok su Splićani na derbi stigli u pozitivnom tonu, s tri pobjede (ukupno 10 osvojenih bodova) u posljednja četiri kola. Trener Dinama bio je<strong> Zoran Mamić</strong>, na klupi Hajduka sjedio<strong> Igor Tudor</strong>. Tog se dana iz sadašnjeg kadra Dinama dobro sjećaju <strong>Ivo Pinto i Arijan Ademi</strong> koji su bili najavljeni u početnoj postavi derbija, kod Hajduka više nema igrača koji je (barem od prve minute) trebao biti u sastavu.</p><p>Čudna, prilično čudna situacija, trajala je 10-ak minuta, a onda je i svima na stadionu postalo jasno kako - derbija stvarno nema. Dinamovci su se brzo vratili u svlačionicu, nogometaši Hajduka napustili stadion i krenuli prema <strong>Splitu</strong>. A tamo je sve 'gorjelo'. Navijače Hajduka oduševio je takav potez svojih ljubimaca, potez u kojem su igrači stali iza svojih navijača. </p><p>Nogometaši Hajduka su iste večeri dočekani na <strong>Poljudu</strong>, osam tisuća navijača pozdravilo je ovaj potez, u Splitu se pjevalo i feštalo. Igrači su bili šokirani cjelokupnim događajima toga dana, na koncu su neki (poput<strong> Kouassija ili Milevskog</strong>) 'lupali selfieje' pred sjevernom poljudskom tribinom na kojoj je zapaljeno 'milijun' baklji. </p><p>Hajduk je na koncu drastično kažnjen, 'bijelima' su oduzeta tri boda, dok su predsjednik uprave kluba<strong> Marin Brbić</strong> i četiri člana Nadzornog odbora (Ljubo Pavasović Visković, Vjekoslav Hrabar, Ante Majić i Nikola Koceić-Bilan) kažnjeni zabranom obavljanja funkcije u nogometu u trajanju od jedne godine. Utakmica je na koncu registrirana pobjedom Dinama 3-0.</p><p>Srećom, takvih scena u <strong>HNL-u</strong> više nije bilo, vjerujemo da će ta sunčana subota otprije pet godina i ostati jedini takav slučaj, da u budućnosti više nećemo pamtiti neodigrane derbije i dobivati pobjednike za 'zelenim stolom'. Samo za zelenim, bilo maksimirskim ili poljudskim, travnjakom... </p><p><strong>Najavljeni sastavi:<br/> Dinamo (4-2-3-1): </strong>Eduardo - Pinto, Šimunović, Taravel, Pivarić - Ademi, Brozović - Soudani, Antolić, Čop - Henriquez.<br/> <strong>Hajduk (3-5-2):</strong> L. Kalinić - Maloča, Nižić, Milović - Vršajević, Mezga, Anđelković, Sušić - Kouassi, Milevskij, Maglica.</p>